ET Euroopa Liidu Teataja C 19/27

Arch Chemicals, Inc. ja Arch Timber Protection Limited'i 1. oktoobri 2004. aasta hagi Euroopa Ühenduste Komisjoni vastu

(Kohtuasi T-400/04)

(2005/C 19/58)

Kohtumenetluse keel: inglise

Arch Chemicals, Inc., asukoht Norwalk (Connecticut, USA), ja Arch Timber Protection Limited, asukoht Castleford (Ühendkuningriigid), esitasid 1. oktoobril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hagejate esindajad on advokaadid K. Van Maldegem ja C. Mereu.

Hagejad paluvad esimese astme kohtul:

— kohustada kostjat vastama hagejate nõuetele;

— või teise võimalusena määrata Euroopa Komisjoni akti D 341571(04) tühistamine;

— kohustada kostjat hagejatele hüvitama esialgse summana 1 euro kahju eest, mis tekkis kostja poolt ühenduse õigusest tulenevate kohustuste rikkumise tagajärjel seoses hagejatele vastamata jätmisega, või teise võimalusena, tulenevalt Euroopa Komisjoni aktist D 341571(04), samuti sissenõutavad intressid, mille täpne summa arvutatakse ja tehakse täpselt kindlaks hiljem;

— jätta kohtukulud kostja kanda.

Õiguslikud alused ja peamised argumendid

Hagejad toodavad ning müüvad biotsiidide toimeaineid ja biotsiide. Nad andsid teavet mitmete ainete kohta ning osalevad nende ainete läbivaatamises, mis on reguleeritud direktiiviga 98/8/EÜ, (1) mis käsitleb biotsiidide turuleviimist, määrusega (EÜ) nr 1896/2000 (2) direktiivi 98/8/EÜ artikli 16 lõikes 2 osutatud programmi esimese etapi kohta ja määrusega (EÜ) nr 2032/2003 (3) direktiivi 98/8/EÜ artikli 16 lõikes 2 osutatud tööprogrammi teise etapi kohta.

Kuna hagejate sõnul rikuti nende õigusi ja ootusi läbivaatamises osalejatena, siis taotlesid nad kostjalt konkreetsete meetmete võtmist, et hüvitada väidetav õigusvastasus. Hagejad väidavad, et määrus nr 1896/2000 ja määrus nr 2032/2003 kahjustavad nende direktiiviga 98/8/EÜ kehtestatud andmekaitse õigusi. Hagejad väidavad samuti, et määrused lubavad hindajatel läbi viia toimeainete võrdleva hinnangu, annavad eelise riski hindamise asemel ohuteguri alusel hindamisele ning lubavad võtta arvesse kolmandate isikute poolt esitatud teavet.

Esiteks väidavad hagejad, et kostja ei võtnud kindlat seisukohta ning ei võtnud vajalikke meetmeid. Teise võimalusena väidavad hagejad, et hagejate nõudeid mitterahuldav kostja kiri tuleks tühistada.

Oma hagi toetuseks toovad hagejad välja, et komisjon on rikkunud õiguslikku kohustust rakendada direktiivi 98/8/EÜ kooskõlas EÜ asutamislepingu ning direktiivi enda tekstiga, kohustust arvestada selliste osalejate nagu hagejad seaduslike õiguste ja ootustega ning kohustust tagada hea halduse põhimõtetega kooskõlas see, et liikmesriikide poolt direktiivi rakendamine oleks kooskõlas EÜ asutamislepingu ning direktiiviga.

(1) Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, lk 1).

(2) Komisjoni 7. septembri 2000. aasta määrus (EÜ) nr 1896/2000 Euroopa Parlamendi ja nõukogu biotsiide käsitleva direktiivi 98/8/EÜ artikli 16 lõikes 2 osutatud programmi esimese etapi kohta (EÜT L 228, lk 6).

(3) Komisjoni 4. novembri 2003. aasta määrus (EÜ) nr 2032/2003 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta ja määruse (EÜ) nr 1896/2000 muutmise kohta (ELT L 307, lk 1).